REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/6-16

22. februar 2016. godine

B e o g r a d

ZAPISNIK

40. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. JANUARA 2016. GODINE

 Sednica je počela u 12 časova i 15 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora Dragoljub Zindović i Vladan Milošević.

 Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Saša Maksimović (zamenik člana Odbora Radmila Kostića), Goran Vukadinović (zamenik člana Odbora Jelene Mijatović), Nikola Jolović (zamenik člana Odbora Aleksandra Jovičića), Siniša Maksimović (zamenik člana Odbora Đorđa Čabarkape), Ivana Dinić (zamenik člana Odbora Novice Tončeva) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Zoran Pralica, Dragomir Karić, Radmilo Kostić, Jelena Mijatović, Aleksandar Jovičić, Olivera Pauljeskić, Đorđe Čabarkapa, Novica Tončev, Goran Ćirić, Ivan Karić, Vladimir Marinković, Mladen Grujić, Dejan Čapo i Enis Imamović.

 Sednici su, na poziv predsednika, prisustvovali: Vesna Kovač i Stevan Nikčević, državni sekretari u Ministarstvu trgovine, turizma i telekomunikacija, Renata Pindžo i Bojana Todorović, pomoćnici ministra trgovine, turizma i telekomunikacija i Dušica Đorđević, viši savetnik u Ministarstvu trgovine, turizma i telekomunikacija.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Predloga zakona o oglašavanju, koji je podnela Vlada (broj 011-2926/15 od 6. novembra 2015. godine);

 2. Razmatranje Izveštaja o radu Ministarstva trgovine, turizma i telekomunikacija za period 01.07.2015. godine do 30.09.2015. godine (broj 02-2745/15 od 27. oktobra 2015. godine).

 Prva tačka dnevnog reda – **Razmatranje Predloga zakona o oglašavanju**

Odbor je razmotrio Predlog zakona o oglašavanju u načelu i podneo Izveštaj Narodnoj skupštini.

 U uvodnim napomenama, Vesna Kovač, državni sekretar u Ministarstvu trgovine, turizma i telekomunikacija je istakla da je važeći Zakon o oglašavanju iz 2005. godine prevaziđen, jer su se od tada desile mnoge promene pa je potrebno da se preispitaju određena ograničenja i zakonski reše određena pitanja koja nisu regulisana. Predloženim zakonom je transponovana direktiva 2006/114/EZ o obmanjujućem i uporednom oglašavanju, direktiva 2003/33/EZ o harmonizaciji propisa koji se tiču duvanskih proizvoda, kao i deo direktive 2010/13/EZ koji se odnosi na oglašavanje u audiovizuelnim i medijskim servisima. Korišćena je i preporuka Evropske komisije iz 2014. godine koja se odnosi na onlajn nagradne igre na sreću. Evropska komisija je dala pozitivno mišljenje i pohvalila što je ugrađena i njihova neobavezujuća preporuka. U uvodnim odredbama Predloga zakona definisani su oglašavanje, oglašivač, oglasna poruka, prenosilac oglasne poruke i data opšta pravila oglašavanja. Definisano je obmanjujuće oglašavanje koje je zabranjeno i uporedno oglašavanje koje je dozvoljeno uz kumulativno poštovanje određenih uslova i kriterijuma. Propisani su prekršaji za obmanjujuće i nedozvoljeno uporedno oglašavanje i data mogućnost da svako pravno ili fizičko lice čije je pravo ili interes ugrožen ovakvim oglašavanjem podnese tužbu nadležnom sudu. Posebna pravila i ograničenja se mogu podeliti na tri odeljka. Prvi odeljak se odnosi na zaštitu maloletnika. Maloletnici se štite posebnim restrikcijama sadržaja, načina i sredstava oglašavanja. Drugi odeljak se odnosi na načine oglašavanja u elektronskim i štampanim medijima, na otvorenim površinama i internetu. Predloženo je da oglašavanje na otvorenim površinama bude u nadležnosti lokalne samouprave u pogledu uređenja uslova i načina oglašavanja na javnom prostoru, imajući u vidu i interes zaštite sigurnosti pešaka i motornih vozila, očuvanje izgleda grada i zaštitu kulturnih spomenika. Novina u predloženom zakonu je internet oglašavanje i važno je definisati ga i uspostaviti određene kriterijume, jer je veliki deo sive ekonomije sa ulice prenet na internet. Treći odeljak predstavljaju posebna pravila koja se odnose na oglašavanje alkoholnih pića i duvanskih proizvoda, nagradne igre, zdravstvene izjave, zabranu oglašavanja droge i drugih psihoaktivnih supstanci, ograničenja oglašavanja pornografije i ograničenja oglašavanja naoružanja i vojne opreme. Dozvoljeno je oglašavanje alkohola u štampanim medijima bez ograničenja, osim u onim namenjenim deci. Zabranjeno je svako oglašavanje koje promoviše upotrebu i konzumaciju alkohola i propisana je upozoravajuća poruka zabrane prodaje maloletnicima, koju propisuje ministar nadležan za trgovinu. U elektronskim medijima dozvoljeno je reklamiranje od 18,00 časova do 06,00 časova za alkoholna pića do 20% učešća alkohola, a za preko 20% učešća alkohola dozvoljeno je oglašavanje u periodu od 23,00 časa do 06,00 časova. Zabranjeno je oglašavanje duvanskih proizvoda i elektronskih cigareta. Ograničeno je vreme oglašavanja klasičnih i posebnih igara na sreću u elektronskim medijima i bioskopima, tako da je dozvoljeno u periodu od 21,00 čas do 06,00 časova. Propisane su nagradne igre i zdravstvene izjave. Sponzorstvo mora biti jasno označeno i ne sme dovoditi u zabludu primaoca oglasne poruke i nije dozvoljeno da sponzor ograničava slobodu sponzorisanog lica. Propisana su i posebna pravila za sponzorisanje od strane proizvođača alkoholnih pića i duvanskih proizvoda. Predlogom zakona se uređuje sudska zaštita za obmanjujuće i uporedno oglašavanje, saglasno direktivi o obmanjujućem i uporednom oglašavanju. Lice čije je pravo ili interes ugrožen obmanjujućim ili uporednim oglašavanjem može da podnese tužbu kojom zahteva da sud naloži prekid obmanjujućeg ili nedozvoljenog uporednog oglašavanja, čak i ako obmanjujuće ili uporedno oglašavanje nije izvršeno, ali je izvesno da će se desiti.

 Povodom razmatranja Predloga zakona o oglašavanju nije bilo diskusije.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o oglašavanju u načelu.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda – **Razmatranje Izveštaja o radu Ministarstva trgovine, turizma i telekomunikacija za period 01.07.2015. godine do 30.09.2015. godine**

 Odbor je razmatrao Izveštaj o radu Ministarstva trgovine, turizma i telekomunikacija za period 01.07.2015. godine do 30.09.2015. godine i podneo Izveštaj Narodnoj skupštini.

 U uvodnim napomenama, Stevan Nikčević, državni sekretar u Ministarstvu trgovine, turizma i telekomunikacija je predstavio najvažnije rezultate rada Ministarstva u oblasti bilateralne i multilateralne saradnje u izveštajnom periodu. Održano je nekoliko zasedanja mešovitih komiteta za trgovinu i ekonomsku saradnju, pre svega sa Slovenijom, Azerbejdžanom i Ruskom Federacijom. Nastavljen je rad u okviru Trilateralnog ekonomskog komiteta Srbije, Bosne i Hercegovine i Turske, posebno u vezi izvoza poljoprivrednih proizvoda i prerađevina na tursko tržište. Intenzivirane su aktivnosti u nekoliko privrednih grana radi ostvarivanja saradnje sa Iranom. Održane su brojne promocije, manifestacije i privredni susreti sa predstavnicima drugih zemalja u okviru svetske izložbe „EXPO – Milano 2015“. Napravljen je portal za izvoznike na sajtu Ministarstva za sva inotržišta sa ciljem da se olakša i ubrza protok informacija našim privrednicima koji su zainteresovani za izvoz. U izveštajnom periodu pripremljen je Nacrt zakona o potvrđivanju Protokola o izmenama i dopunama Sporazuma o slobodnoj trgovini između država EFTA i Republike Srbije i doneta Odluka o utvrđivanju Nacionalne kontrolne liste naoružanja i vojne opreme. Ostvarena je saradnja sa drugim ministarstvima Vlade Srbije, posebno u vezi uvođenja zaštitnih mera na uvoz iz Evropske unije pojedinih poljoprivrednih proizvoda, kao što su mleko, mlečni proizvodi, voće i povrće. Ministarstvo je imalo značajnu aktivnost u rešavanju krize sa Hrvatskom povodom njihove odluke da zatvore granične prelaze za protok robe iz Republike Srbije. U okviru sastanaka sa predstavnicima CEFTA usaglašeni su dodatni protokoli u trgovini uslugama, aneksi o kretanju fizičkih lica i vođeni pregovori o nivou liberalizacije turističkih usluga i usluga zaštite životne sredine, rekreacionih, kulturnih i sportskih klubova. Predstavnici Ministarstva su učestvovali u tehničkim pregovorima Privredne komore Srbije i Privredne komore AP KiM na kojima su razmotrena pitanja poštanskog i železničkog saobraćaja i postojeće carinske barijere i trgovina. Odvijale su se intenzivne aktivnosti na prevazilaženju problema koji su nastali usvajanjem novog Zakona o lekovima i medicinskim uslugama u Albaniji i povećanjem akciza na proizvode pivske industrije u Bosni i Hercegovini. Ministarstvo je imalo permanentnu aktivnost sa privrednim subjektima koji se bave izvozom naoružanja i vojne opreme, a rezultati se vide u kvalitetnom i konstantnom izvozu ove robe.

 Vesna Kovač, državni sekretar u Ministarstvu trgovine, turizma i telekomunikacija je istakla da je u izveštajnom periodu pripremljen Nacrt zakona o oglašavanju i predat na mišljenje Evropskoj komisiji. Pripremljeni su radna verzija Nacrta zakona o uslugama, uz stručnu pomoć u okviru projekta norveške bilateralne pomoći „Jačanje sektora usluga“ i Predlog pravilnika o sadržini, obliku, načinu vođenja i mestu čuvanja evidencije prometa. Doneta je Uredba o obaveznoj proizvodnji i prometu hleba od brašna „T-500“. Završen je konkurs za dodelu subvencija privrednim subjektima za razvoj tradicionalnih zanata u Republici Srbiji u 2015. godini. U funkciji je registar posrednika u prometu nepokretnosti na zvaničnoj internet stranici Ministarstva koji omogućava svim korisnicima da utvrde da li posrednik radi u skladu sa zakonom i koja lica imaju položen stručni ispit. U periodu od jula do septembra 2015. godine cene su bile stabilne. Inflacija je u septembru 2015. godine prema decembru prethodne godine iznosila 2%, a međugodišnji rast cena u septembru 2015. godine u odnosu na septembar prethodne godine iznosio je 1,4%. Ciljana inflacija za 2015. godinu je na nivou 4,2%. Nastavljene su aktivnosti na sprovođenju Strategije zaštite potrošača za period 2013-2018. godine, a u Izveštaju date su i detaljne aktivnosti tržišne inspekcije.

 Renata Pindžo, pomoćnik ministra trgovine, turizma i telekomunikacija je predstavila najvažnije aktivnosti Ministarstva u izveštajnom periodu iz oblasti turizma. Istakla je da su pripremljeni Zakon o potvrđivanju Sporazuma između Vlade Republike Srbije i Vlade Republike Makedonije o saradnji u oblasti turizma i Zakon o potvrđivanju amandmana A/RES/422 (XIV), A/RES/511 (XVI) i A/RES/512 (XVI) na Statut Svetske turističke organizacije. Donet je zaključak Vlade kojim je Vlada utvrdila osnov za zaključivanje Memoranduma o razumevanju resornih ministarstava Republike Srbije i Republike Hrvatske o saradnji u oblasti turizma. Utvrđen je tekst Nacrta memoranduma o razumevanju o saradnji u oblasti turizma između Ministarstva trgovine, turizma i telekomunikacija Republike Srbije i Saudijskog visokog saveta za turizam i antikvitete Kraljevine Saudijske Arabije. Potpisan je Sporazum o saradnji između Ministarstva trgovine, turizma i telekomunikacija Republike Srbije i Poslovne asocijacije Japana i Jugo-istočne Evrope. Redovne su aktivnosti na kategorisanju turističkih objekata za smešaj i doneto je preko 30 različitih rešenja. Prvi put je kategorisan jedan nautički objekat, odnosno marina u Apatinu. Odobreno je preko 40 projekata ukupne vrednosti oko 370 miliona dinara. Podela vaučera je u značajnoj meri uticala na rast broja domaćih turista i prvi put nakon 2007. godine beleži se rast domaćeg turističkog prometa od oko 12,5%, tako da će se sa aktivnošću podele vaučera nastaviti i u 2016. godini. Oko 60% vaučera su koristili penzioneri, oko 10% nezaposlena lica i oko 29% lica koja ostvaruju zaradu do 60.000 dinara. U izveštajnom periodu pripremane su izmene i dopune Zakona o turizmu i podzakonska akta.

 Povodom razmatranja Izveštaja o radu Ministarstva trgovine, turizma i telekomunikacija za period 01.07.2015. godine do 30.09.2015. godine nije bilo diskusije.

 Saglasno članu 229. Poslovnika Narodne skupštine, Odbor za privredu, regionalni razvoj, trgovinu, turizam i enegetiku razmotrio je Izveštaj o radu Ministarstva trgovine, turizma i telekomunikacija za period 01.07.2015. godine do 30.09.2015. godine i odlučio da ga prihvati.

 Sednica je zaključena u 12 časova i 55 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić | PREDSEDNIKdr Aleksandra Tomić |

4201016.001/6